ঠিক কী কারণ জানা নেই, আমরা যখন বিশ্ববিদ্যালয়ে ভর্তি হয়েছিলাম, তখন পাস করে চাকরি পাব কি না, সেই বিষয়টা নিয়ে একেবারেই কোনও মাথাব্যথা ছিল না। আমাদের যার যে বিষয় পড়ার শখ, সেই বিষয় নিয়ে পড়াশোনা করেছি। দেশ তখন মাত্র স্বাধীন হয়েছে অর্থনীতি বলে কিছু নেই। সেই সময়ে চাকরি-বাকরি নিয়ে আমাদের অনেক ব্যস্ত হওয়ার কথা ছিল কিন্তু আমরা মোটেও ব্যস্ত হইনি। মাস্টার্সে ভর্তি হওয়ার আগে আমাদের স্যারেরা খুব পরিষ্কার করে বলে দিয়েছিলেন, ‘দেখো বাবারা এই সাবজেক্টে পড়ে কিন্তু তোমরা কোনও চাকরি-বাকরি পাবে না’—সেটা শুনেও আমাদের উত্সাহে কোনও ভাটা পড়েনি, কারণটা কী, এখনও আমি বুঝতে পারি না।